《夜起登蓬莱岛看日出不见》
清代·洪亮吉

成此独往心，孤猿屡窥户。闻钟念初觉，出寺仅数武。

沉沉壑光断，荒荒白云阻。昏晦持一灯，幽林变溽暑。

流星掌边下，宿羽岩际数。朝霞信清华，残魄虚卓午。

坡回屡心掉，峰中始轩举。荡此衣袂云，还成吴会雨。

沿䡮草抽蔓，绝壑风振绪。亦感筋力疲，孤筇设迎拒。

谁行深谷中，泠泠出疏语。

作者简介：洪亮吉（1746～1809）清代经学家、文学家。初名莲，又名礼吉，字君直，一字稚存，号北江，晚号更生居士。阳湖（今江苏常州）人，籍贯安徽歙县。乾隆五十五年科举榜眼，授编修。嘉庆四年，上书军机王大臣言事，极论时弊，免死戍伊犁。次年诏以“罪亮吉后，言事者日少”，释还。居家十年而卒。文工骈体，与孔广森并肩，学术长于舆地。洪亮吉论人口增长过速之害，实为近代人口学说之先驱。